**Kæru foreldrar**

Um leið og við bjóðum ykkur velkomin í leikskólann, viljum við gefa ykkur upplýsingar um ýmis atriði sem tengd eru starfsemi leikskólans. Foreldrar þurfa að meðtaka mikið af upplýsingum í byrjun skólagöngu og því er tilvalið að hafa sem mest af upplýsingum á einum stað. Við í Lundabóli hlökkum til samvinnunnar og vonum að þessi handbók komi að góðum notum.

Leikskólagjöldin eru greidd mánaðarlega og er sérstakt gjald í foreldrasjóð inni í gjöldunum. Greidd eru leikskólagjöld 11 mánuði á ári og er júlí mánuður ávallt gjaldfrír nema ef börnin eru að hætta og fara í grunnskóla.

**Foreldrar eru beðnir um að virða þann tíma sem þeir kjósa að kaupa og þar með vinnutíma starfsmanna leikskólans sem eru ráðnir með tilliti til fjölda barna á hverjum tíma.**

Leikskólinn er opinn frá 7:30 -17:00 – sími: 5919330

Heimasíða: lundabol.is

Netfang lundabol@leikskolarnir.is

Leikskólastjóri er Björg Helga Geirsdóttir bjorgg@leikskolarnir.is

Aðstoðarleikskólastjóri er Harpa Tómasdóttir

harpat@leikskolarnir.is

Deildin heitir:

Deildarstjóri:

Starfsmenn deildarinnar eru:

**Leikskólinn Lundaból**

Í Lundabóli eru starfandi þrjár leikskóladeildir Lyngið, Laufið og Lerkið. Þar dvelja 64 börn samtímis á aldrinum 12 mánaða til 6 ára og um tuttugu starfsmenn.

Umhverfi leikskólans er rólegt, friðsælt og nýtur hann góðs af frábærri staðsetningu þar sem umferð og umferðarhraði er í lágmarki.

*Leikskólinn vinnur samkvæmt lögum um leikskóla, aðalnámsskrá leikskóla sem gefin er út af menntamála -ráðuneytinu 2011 og skólanámskrá Lundabóls, (nánar á heimasíðu leikskólans www.lundabol.is)*

Í Lundabóli vinnum við með grunnþætti menntunar en það er:sköpun, sjálfbærni, mannréttindi, læsi og jafnrétti ásamt því að leggja áherslu á leikinn sem náms og þroskaleið. Börnin fá tækifæri til að taka þátt í mótun leikskólans. Þau verða sjálfstæðir og kraftmiklir einstaklingar sem hafa mikið um sinn leikskóla að segja. Barnið sjálft er í brennideplí í allri okkar skipulagningu og lögð er áhersla á að starfshættir taki ávallt mið af þroska og þörfum einstaklinganna, virki hina miklu athafnaþörf barnsins og vekji upp áhuga þess, gleði og virðingu fyrir sjálfu sér öðrum og umhverfi sínu. Lögð er áhersla á hlýju í samskiptum barna á milli og milli starfsfólks og barna.

**Gildin okkar**

**Gleði, virðing og samvinna**

**Að byrja í leikskóla**

Þegar barn byrjar í leikskóla er nauðsynlegt að hafa í huga þær breytingar sem það hefur í för með sér fyrir barnið. Áríðandi er að góð samvinna takist strax í byrjun á milli foreldra barns og starfsfólks. Gagnkvæmur trúnaður og samvinna er forsenda þess að barninu líði vel.

Góð aðlögun styrkir öryggistilfinningu barnsins og leggur grunninn að vellíðan þess í leikskólanum. Hlutverk foreldranna er að veita barninu öryggi og styðja það áfram þannig að barnið geti kynnst öllu því nýja á öruggan hátt.

Aðlögunarferlið er alltaf einstaklingsbundið og getur tekið mislangan tíma. Foreldrar fylgja börnum sínum í aðlögun sem skipulögð er í samstarfi við deildarstjóra og starfsfólk. Sami starfsmaður sér um aðlögun barnsins og fylgir því eftir.

Foreldrar þurfa að gera ráð fyrir u.þ.b. vikutíma í aðlögun barnsins.

1.dagur:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fyrsta heimsókn barnsins á deildina.

Starfsmaður tekur á móti barninu og foreldrunum

og sýnir þeim deildina. Miðað er við 2 klukkutíma heimsókn.

2. dagur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Foreldri/foreldrar og barn dvelja 2 – 3 klukkustundir í leikskólanum.

Foreldri reynir að halda sig til hlés en er samt á staðnum til að veita barninu öryggi.

3.dagur:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Foreldri er með barninu í stutta stund og fer frá í fyrirfram ákveðin tíma. Mikilvægt er að kveðja barnið og að kveðjustundin taki ekki of langan tíma. Þetta getur reynst mörgum börnum erfitt í fyrstu en venjulega jafnar barnið sig fljótt og unir sér vel í leik og starfi.

Ef tímalengdin er barninu ofviða er hringt í foreldra fyrr.

4. dagur\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Foreldri er með barninu í stutta stund og fer frá í fyrirfram ákveðin tíma. Mikilvægt er að kveðja barnið og að kveðjustundin taki ekki of langan tíma.

Barnið dvelur nú lengur í leikskólanum en samt aldrei lengur en 5- 6 tíma

5.dagur:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Barnið er nánast fullan tíma í leikskólanum, og ef vel gengur er

formlegri aðlögun lokið.

**Komu og brottfarir**

Nauðsynlegt er að láta starfsfólk vita þegar komið

er með barn í leikskólann og að sama skapi þegar

barn er sótt. Það er einnig mikilvægt að tilkynna starfsfólki ef aðrir en foreldrar/forráðamenn sækja barnið.

**Þetta er mikilvægt öryggisatriði**

**Fataherbergið**

Börnin eiga sinn stað í fataherberginu. Í hólfi barnsins er

plastkassi fyrir aukaföt og í honum á að vera:

Nærföt/samfellur

Sokkar/sokkabuxur

Peysa/buxur

Barnið þarf að hafa fjölbreyttan fatnað í leikskólanum, eftir árstíma:

Pollagalli/vindgalli/snjógalli

Stígvél/kuldaskór/strigaskór

Húfa, lambhúshetta/buff/derhúfa

Ullarvettlinga/vatnsheldir vettlingar

Hlý peysa/buxur/sokkar

Hafa ber í huga að leikskólinn er vinnustaður barnanna og þess vegna þurfa börnin að koma í þægilegum vinnufatnaði

sem þolir hnjask og má óhreinkast.

**Nauðsynlegt er að merkja allan fatnað barnanna vel.**

Foreldrar tæma hólfin á föstudögum og fylla á á mánudögum. Athugið að leikskólataskan er ekki geymd í leikskólanum.

**Máltíðir**

Leikskólinn sér um morgunmat, hádegisverð og síðdegishressingu.

Leitast er við að hafa hollan og góðan mat á borðum. Mikið er um að brauðið og matur er eldaður frá grunni.

Grænmeti og eða salat er með öllum mat. Hafragrautur, AB-mjólk og morgunkorn er í boði á hverjum morgni, ásamt lýsi og rúsinum, börnin fá ávexti daglega. Látið deildarstjóra strax vita ef barn hefur ofnæmi fyrir einhverjum fæðutegundum. Skila þarf inn læknisvottorði ef barnið er með ofnæmi fyrir einhverri fæðu og þarf að fá sérfæði.

**Dagskipulag**

Í leikskólanum er skipulögð dagskrá. Við teljum að það sé gott fyrir börnin að hafa ákveðna rútínu yfir daginn og vita hvað gerist næst. Það er grundvöllur að öryggistilfinningu. Með þekktri dagskrá vita börnin að hverju þau ganga á degi hverjum og skipulagið kemur í

veg fyrir óþarfa biðtíma og árekstra í samskiptum.

Kl 7:30 Leikskólinn opnar, rólegur leikur

Kl 8:20 Morgunverður

Kl 8:50 Samverustund

Kl 9:00 Hópastarf alla daga

Kl 9:40 Ávaxtastund/útivera

Kl 11:00 Samverustund

Kl 11:20 Hádegisverður / hvíld

Kl 13:00 Frjáls leikur/salur/hvíld

Kl 14:30 Samverustund/nónhressing

Kl 15:00 Hópavinna/val/útivera

Kl 16:00 Ávaxtastund/rólegur leikur

Kl 17:00 Leikskólinn lokar

**Leikskólabók/námssögur**

Öll börn í Lundabóli eiga ***leikskólabók*** en bókin er samvinnuverkefni barns, foreldra og starfsfólks leikskólans (sjá nánar á lundabol.is undir flipanum foreldrar/fjölskylda). Markmiðið með bókinni er m.a. að kynna nánustu fjölskyldu barnsins, veita innsýn í lífið og starfið í leikskólanum, vera umræðu-grundvöllur í foreldrasamtölum og varðveita minningar barnsins á leikskólaárunum. Bókin fylgir barninu í gegnum leikskólagönguna og fær barnið hana til eignar þegar það hættir í leikskólanum.

**Netmiðlar**

Lundaból er með heimasíðu lundabol.is þar sem er að finna ýmsar upplýsingar og fróðleik um starfið. Við erum ekki með myndir á heimasíðunni en höfum í staðin verið með lokaðar facebook síður fyrir hverja deild. Foreldrar óska eftir að gerast meðlimir á þessa síðu og gefa í leiðinni leyfi fyrir því að settar séu myndir og myndbönd þar inn af þeirra barni. Við notum facebook síðurnar til að miðla upplýsingum til foreldra og sýna hvað við erum að vinna með hverju sinni.

**Hópastarf**

Börnunum er skipt í litla hópa og hver hópur sinn kennara. Unnið er í hópunum á hverjum degi.

**Leikfangadagur**

Síðasta föstudag í hverjum mánuði er leikfangadagur. Þennan dag mega börnin koma með leikfang að heiman.

**Afmæli**

Börnin geta komið með ávexti, grænmeti eða rúsínupakka á afmælisdaginn sinn. Þau fá kórónu, sunginn er afmælissöngurinn og það er flaggað í tilefni dagsins.

**Lyfjagjafir í leikskólanum**

Lyf eru ekki gefin í leikskólanum nema í undantekningartilfellum t.d. ef barn er haldið langvarandi sjúkdómi eða er með bráðaofnæmi. Ef barn er með bráðaofnæmi er nausynlegt að starfsfólk fái fræðslu um rétt viðbrögð.

**Veikindi**

Veikindi/leyfi ber að tilkynna í leikskólann símleiðis eða með tölvupósti. Miðað er við að börnin séu orðin hitalaus áður en þau komi í leikskólann eftir veikindi og geta þá verið inni 1-2 daga.

**Skipulagsdagar**

Skipulagsdagar eru þrír heilir dagar og tveir hálfir en þá er lokað kl 12. Foreldrum er tilkynnt um þessa daga með góðum fyrirvara bæði með auglýsingu sem hengd er frammi í fataherbergjum og eins á heimasíðu leikskólans.

**Sumarleyfi**

Leikskólinn er opinn allt árið og geta foreldrar valið hvenær barnið fer í sumarleyfi en miðað er við 4 vikur samfleytt.

**Sérkennsla**

Við leikskólann er starfandi sérkennslustjóri. Hlutverk hans er

að skipuleggja og hafa umsjón með sérkennslu í leikskólanum í samvinnu við foreldra, leikskólastjóra, deildastjóra, og skólaskrifstofu.

**Foreldrasamstarf**

Uppeldi og menntun barnanna í leikskólanum er samvinnuverkefni starfsfólks leikskóla og foreldra. Gagnkvæmt traust og trúnaður er forsenda góðrar samvinnu. Daglegar upplýsingar um barnið heima og í leikskólanum eru nauðsynlegar því að oft geta lítil atvik í lífi barnsins valdið

breytingum á hegðun þess. Við leggjum metnað okkar í að gott upplýsingaflæði sé til foreldra.

Í leikskólanum er öflugt foreldrafélag sem stendur fyrir nokkrum uppákomum ár hvert. Foreldraráðið hefur umsagnarrétt um allt skriflegt sem leikskólinn gefur frá sér.

**Fastir viðburðir**

Sept . Foreldrafundur þar sem farið er yfir dagskrá vetrarins og verkefni. Það er mikilvægt að foreldrar mæti á þennan fund.

Des. Aðventukaffi í boði foreldrafélagsins

Jan. Afakaffi í tilefni bóndadags

Feb. Ömmukaffi í tilefni konudags

Maí. Sveitaferð þar sem foreldrar og systkini eru velkomin

Jún. Sumarhátíð í boði foreldrafélagsins

**Slys og óhöpp**

Slys og óhöpp geta alltaf átt sér stað. Nauðsynlegt er að leikskólinn sé með réttar upplýsingar hvað varðar símanúmer ofl. á sérstöku öryggisblaði.

**Barnavernd**

Lögum samkvæmt ber okkur að tilkynna hvers konar vanrækslu eða misnotkun til Barnaverndarnefndar.

Tilkynning okkar er alltaf undir nafni.

**Tekið skal fram að allt starfsfólk leikskólans**

**er bundið þagnarskyldu sem heldur ef og þegar**

**látið er af störfum**

**Að lokum**

Við vonum að þessi bæklingur hafi svarað einhverjum af þeim fjölmörgu spurningum sem geta vaknað þegar barn byrjar í leikskóla. Nánari upplýsingar eru að finna á heimasíðu leikskólans lundabol.is. Við hvetjum ykkur til að hafa samband og láta okkur vita ef eitthvað er ábótavant

í starfi leikskólans og einnig er alltaf gaman að heyra ef foreldrar eru ánægðir.

Með von um gott og gæfuríkt samstarf

**Starfsfólk Lundabóls**

Vor 2018